**Tonttuja ,keijuja, menninkäisiä vai kristillistä kasvatusta?**

Tämän vuoden elokuun alusta voimaan tulleiden ohjeiden seurauksena ruokarukoukset päiväkodeissa on vaihdettu loruihin.

Opetushallituksen uuden osittain vaikeaselkoisen varhaiskasvatusohjeen seurauksena lasten ruokarukoukset on Ilmajoella päiväkodeissa vaihdettu loruihin, joissa voidaan kertoa keijukaisista, tontuista ja menninkäisistä mutta ei enää voida rukoilla ruokarukousta, joka on vuosisatoja kuulunut sivistykseemme ja kulttuuriimme. On todella huolestuttavaa kun päiväkodeissa on ohjeen tiukan soveltamisen vuoksi jouduttu hylkäämään kaikki kristillisyys, jota aiemmin pidettiin luonnollisena kasvatukseen ja kulttuuriimme kuuluvana asiana. Myös päiväkotien ja perhepäivähoitajien yhteistyötä seurakuntien kanssa on rajoitettu niin, että yhteistyöhön ei enää sallita sisältyvän lainkaan uskonnonharjoitusta.

Kysymme: Kuka turvaa lapsen perusoikeuden oman uskon harjoittamiseen varhaiskasvatuksessa? Ihmettelemme sitä, että uudessa varhaiskasvatussuunnitelmassa ja sen soveltamisessa ei pidetä esillä lapsen oikeutta oman uskon ja vakaumuksen ilmaisuun. Jaamme tämän huolen monien lasten vanhempain kanssa täällä Ilmajoella ja ympäri Suomen.

Uskonnonvapaus ei merkitse kyseisen lain hengen mukaan uskonnottoumuutta. Nykysuunta vaarantaa lapsen terveen identiteetin kehityksen. Lapsen oikeus omaan uskontoon on yksi arvioitavista tekijöistä, kun määritellään lapsen edun toteutumista.

Opetussuunnitelmassa koskien varhaiskasvatusta jää täysin epäselväksi se, kuinka ne lapset, joille on luontevaa ilmaista oma usko esimerkiksi ruokarukouksen kautta, tulevat huomioiduksi varhaiskasvatuksessa. Opetushallituksen ohjeessa mainitaan: ”Lapselle annetaan tukea hyvinvointiin, oppimiseen ja kasvuun yksilöllisesti omista

tarpeistaan, vahvuuksistaan ja lähtökohdistaan.” ja ”Lapsen vasussa (varhaiskasvatussuunnitelma) yhdistyvät lapsen, huoltajan ja henkilöstön havainnot ja näkemykset lapsen hyvinvoinnin, kehityksen ja oppimisen keskeisistä tekijöistä sekä ryhmässä toimimisesta.” sekä ”Toimenpiteet tavoitteiden saavuttamiseksi sovitaan yhteistyössä lapsen ja huoltajan kanssa.” Saamiemme tietojen mukaan Ilmajoella ei kuitenkaan ole lainkaan annettu lasten huoltajille mahdollisuutta vaikuttaa kristillisen kulttuuriperintömme vaalimisen sallimiseen varhaiskasvatuksessa.

Vetoamme varhaiskasvatuksen toimeenpaneviin elimiin, että tiukkoja ääritoimia lievennetään varhaiskasvatuksessa ja odotetaan siihen saakka kunnes opetushallitus antaa selvemmät ohjeet ilman ristiriitoja uskonnonvapauslain kanssa.

**KD Ilmajoen paikallisosasto**